《题邹安斋诗卷》
宋代·罗公升

兵余十八载，乃忽见此诗。
乾坤发危涕，未论言语奇。
古音乃泗发，丽色藻鲛丝。
想见堵墙人，倾倒落笔时。
奈何清平调，变入寒笳吹。
苍茫同谷意，天遣放厥词。
墓槚忽可材，所患访何迟。
空余两家子，把卷惊合离。
九原不可起，可起更可悲。
祝君藏名山，小作千岁期。

作者简介：罗公升，字时翁，一字沧洲，永丰（今属江西）人。宋末以军功授本县尉。大父开礼从文天祥勤王，兵败被执，不食死。宋亡，倾资北游燕、赵，与宋宗室赵孟荣等图恢复，不果。回乡隐居以终。有《无名集》、《还山稿》、《抗尘集》、《痴业集》、《北行卷》等，后人合为《沧洲集》五卷。事见本集附录刘辰翁《宋贞士罗沧洲先生诗叙》，清同治《永丰县志》卷二四有传。　罗公升诗，以清金氏文瑞楼钞《宋人小集六十八种·宋贞士罗沧洲先生集》为底本，校以影印文渊阁《四库全书·宋百家诗存·沧洲集》（简称四库本）。